|  |  |
| --- | --- |
|           |   |
| Høringsbrev over udkast til ændring af bekendtgørelse om registrering af ledningsejere |  |

Hermed fremsendes udkast til ændring af bekendtgørelse om registrering af ledningsejere i 4 ugers høring.

Høringssvar til ændringen af bekendtgørelsen bedes venligst fremsendt pr. e-mail til ler@sdfe.dk med cc. til simho@sdfe.dk

**senest mandag den 7. maj 2018**

Vi gør opmærksom på, at høringssvarene vil blive offentliggjort.

Spørgsmål til udkastet kan rettes til Simone Holst på 72 54 55 28 eller til Jesse Goodman på 72 54 56 64 eller sendes pr. mail til ler@sdfe.dk.

**Baggrund og forslagets indhold**

Formålet med ændringerne i bekendtgørelse om registrering af ledningsejere er at fastsætte regler, så ledningsejere og graveaktører kan anvende Ledningsejerregistret til at koordinere gravearbejder. Den ændrede bekendtgørelse skal træde i kraft, når bekendtgørelse om gravearbejder i offentlige vejarealer og private fællesveje i byer og bymæssige områder træder i kraft den 1. juli 2018. Fra dette tidspunkt vil det være et krav, at ledningsejere og graveaktører undersøger mulighederne for at koordinere gravearbejder i Ledningsejerregistret. Ledningsejerregistret skal som følge deraf kunne koordinere gravearbejder fra den 1. juli 2018.

Bekendtgørelse om gravearbejder i offentlige vejarealer og private fællesveje i byer og bymæssige områder definerer i § 1, stk. 2, uopsættelige arbejder (reparationsarbejder). Denne definition foreslås overført til bekendtgørelse om registrering af ledningsejere for at gøre det tydeligt, hvad der forstås med ”uopsættelige reparationsarbejder” i denne bekendtgørelse.

Derudover konsekvensrettes bekendtgørelsen på en række områder, og bekendtgørelsen ændres, så regler, der ikke anvendes, bliver ophævet, og andre regler bliver lettere at fortolke.

Ændringerne er indsat som rettelsesmarkeringer i den gældende bekendtgørelse.

Til orientering vil Styrelsen for Dataforsyning og Effektivisering gøre opmærksom på, at det forventes, at bekendtgørelsen vil blive sendt i høring igen sidst på året eller først i 2019. Den kommende ændring af bekendtgørelsen vil bl.a. fastsætte regler for standardisering af de nødvendige ledningsoplysninger og udlevering af ledningsoplysninger og regler om udstilling af ledningsoplysninger via Ledningsejerregistrets kommende funktion til sammenstilling af ledningsoplysninger.

Med venlig hilsen

Anders Raahauge

Kontorchef – Datadistribution